मोदी ने जिनका नाम लिया बदली उनकी जिंदगी; बैंक लोन दे रहे, एक रिंग में फोन उठा रहे अफसर
PM Narendra Modi Mann Ki Baat 100 Episodes - आज प्रधानमंत्री नरेंद्र मोदी ने देशवासियों से 100वीं बार अपने 'मन की बात' की। मोदी ने अब तक मन की बात कार्यक्रम में 21 बार मध्यप्रदेश या यहां के लोगों का जिक्र किया है
आज प्रधानमंत्री नरेंद्र मोदी ने देशवासियों से 100वीं बार अपने 'मन की बात' की। मोदी ने अब तक मन की बात कार्यक्रम में 21 बार मध्यप्रदेश या यहां के लोगों का जिक्र किया है। जिनका भी मोदी ने जिक्र किया उनकी जिंदगी बदल गई है। अब वे अपने क्षेत्र में एक तरह से सेलिब्रिटी हो गए हैं। जो अफसर कभी सुनते नहीं थे वो एक रिंग में फोन उठा लेते हैं। इस संडे बिग स्टोरी में जानते हैं मोदी ने जिनका जिक्र किया उनकी जिंदगी में कैसे और किस तरह का बदलाव आया...?
'मन की बात' का पहला एपिसोड 3 अक्टूबर 2014 को विजयदशमी के दिन प्रसारित हुआ था, तब से यह कार्यक्रम लगातार हर महीने टेलिकास्ट हो रहा है। साल 2019 में कोविड के दौरान मार्च, अप्रैल और मई के महीने में मोदी ने 'मन की बात' नहीं की थी। 'मन की बात' की सेंचुरी पर केंद्र सरकार 100 रुपए का सिक्का भी जारी करेगी। इस सिक्के पर 'मन की बात 100’ लिखा होगा।
मोदी के जिक्र के बाद जो लोग ताने मारते थे, वो बात मानने लगे
सबसे पहले बात जल सहेली बबीता राजपूत की। वे कहती हैं- सूखे तालाब को लबालब करने के लिए पहाड़ खोदने में कई दिक्कत आई थीं। वो जमीन वन विभाग की थी। हम गए आवेदन दिया फिर स्वीकृति मिली और हमने काम शुरू किया। इसमें काफी समय लगा था। इसके बाद मैंने कई गांवों में जल संरक्षण के लिए काम शुरू किया। मोदीजी के जिक्र करने के बाद प्रशासन का जबरदस्त सहयोग मिलने लगा है।
अब जब भी हमें जल संरक्षण के काम के लिए सरकारी परमिशन लगती तो तुरंत मिल जाती है। ये वो ही अफसर हैं जो कभी सुनते नहीं थे, फोन नहीं उठाते थे। अब वे सुनते भी हैं और काम भी जल्दी कर देते हैं। जब मैंने पहाड़ खोदने की बात की थी तो लोग मुझे पागल कहते थे। मेरे माता-पिता को भी भला बुरा कहते थे। जब से पीएम ने मेरा नाम मन की बात में लिया है, लोग मेरी तारीफ करते हैं और मेरे माता-पिता का सम्मान भी करते हैं।
पहले एमपी में काम नहीं मिलता था, अब सरकार भी काम दे रही है
28 जनवरी 2018 को प्रधानमंत्री ने मध्य प्रदेश के आदिवासी पेंटर श्यामा भज्जू के बारे में बात की। पेंटर भज्जू श्याम ने बताया कि ''मन की बात' ' कार्यक्रम में मोदी के जिक्र के बाद उन्हें ज्यादा लोग जानने लगे है। उस दिन मुझे कॉलोनी के लोगों ने बताया था कि प्रधानमंत्री ने मेरे काम का ज़िक्र किया है। यह मेरे गांव, ज़िले और मेरे पूरे समाज के लिए बहुत गर्व की बात है। उसके बाद से मुझे मध्य प्रदेश के कई कार्यक्रमों में बुलाया जाने लगा। सरकार की तरफ से काम दिया जाने लगा। मुझे पद्मश्री से भी सम्मानित किया गया। इसके बाद तो मेरी जिंदगी ही बदल गई।
मोदी के जिक्र से मोटिवेशन मिला जिम्मेदारी बढ़ गई
25 अक्टूबर 2020 को प्रधानमंत्री ने बताया कि मध्य प्रदेश के सिंगरौली की टीचर, उषा दुबे ने तो अपनी स्कूटी को ही मोबाइल लाइब्रेरी में बदल दिया। उषा देवी ने बताया कि जिस दिन मोदी ने 'मन की बात' में मेरा जिक्र किया। वो दिन मेरे लिए किसी वरदान से कम नहीं था। मैं एक साधारण टीचर हूं। मेरी सराहना करने के लिए मध्य प्रदेश स्कूल शिक्षा विभाग ने मेरी कहानी सोशल मीडिया पर शेयर की थी। उसके बाद से ही लोग मुझे पहचानने लगे । इसके दो या तीन महीने बाद मोदी ने मेरी कहानी देशवासियों के साथ साझा की जिसके बाद मुझे समाचार पत्रों के फोन आने लगे।
मोदी ने जिक्र किया तो खूब सम्मान मिला और लोगों ने पुरस्कार भी दिए 
31 जनवरी 2021 को मोदी ने कहा कि जबलपुर के चिच गांव में कुछ आदिवासी महिलाएं एक राइस मिल में दिहाड़ी पर काम करती थीं। कोरोना में मिल बंद हो गया तो अब महिलाओं ने तय किया कि अब ये साथ मिलकर अपनी खुद की राइस मिल शुरू करेंगी। इस एपिसोड में मोदी से एक गलती हुई। उन्होंने बालाघाट जिले के चिच गांव की आदिवासी महिलाओं को जबलपुर के चिचगांव का बताया था। कोविड के दौरान राइस मिल की शुरुआत करने वाली आदिवासी महिला मीना राहंगडाले ने बताया कि 'मन की बात' में आने के बाद हमारे समूह की महिलाओं को खूब सम्मान मिला। पुरस्कार भी मिला। हम आत्मनिर्भर बनने के लिए और ज्यादा प्रोत्साहित हुए। पीएम के जिक्र के बाद बैंक भी हमें लोन देने लगे। काम में कोई बाधा नहीं आई। आज हम खुश और सेल्फ डिपेंड हैं।
और इनका भी जिक्र किया मोदी ने 
एपिसोड -9 
मध्य प्रदेश के ओरछा का किला
28 जून 2015 : पीएम नरेंद्र मोदी ने ओरछा के किले की तारीफ करते हुए कहा था कि ये कला, वास्तुकला और प्राकृतिक सुंदरता का अद्भुत उदाहरण है। जब भी ऐसी जगह घूमने के बाद अपने फोटो सोशल मीडिया पर शेयर करें तो #IncredibleIndi जरूर करें।
एपिसोड 10
ऑपरेशन मलयुद्ध और ब्रदर नंबर वन 
26 जुलाई 2015 : मध्य प्रदेश के हरदा जिले के सरकारी अधिकारियों की पूरी टीम ने एक ऐसा काम शुरू किया है जो मेरे दिल को छू गया है। उस काम का नाम है 'ऑपरेशन मलयुद्ध'। इसमें एक अच्छा भाई अपनी बहन को एक शौचालय गिफ्ट देता है। जिले की सभी माता-बहनें खुले में शौच जाने से बच सकें। इसके लिए अधिकारी रक्षाबंधन के अवसर पर सभी भाइयों को अपनी बहनों को शौचालय गिफ्ट करने के लिए प्रेरित कर रहे हैं। हरदा जिले की पूरी सरकारी टीम को बधाई देना चाहता हूं।
एपिसोड 20, 22 मई 2016 
परीक्षा रिजल्ट पर बात करते हुए गौरव पटेल की बात की
22 मई 2016 को पीएम ने बताया कि मध्य प्रदेश के Mr. गौरव हैं, गौरव पटेल। उन्होंने चिट्ठी लिख कर अपनी एक बड़ी समस्या बताई है। गौरव कह रहे हैं कि MP की बोर्ड परीक्षा में मुझे 89.33% अंक मिले हैं। सारे परिजन और दोस्त कह रहे हैं कि अरे यार, चार नंबर और आते तो तेरा 90% हो जाता। क्या मैंने जो किया, वो अच्छा नहीं था क्या? क्या मैं भी कुछ कम पड़ गया क्या? पता नहीं, मेरे मन पर एक बोझ सा अनुभव होता है।
चिट्ठी का जवाब देते हुए पीएम ने कहा गौरव, ये दुख आपका ही नहीं, आपके जैसे लाखों-करोड़ों विद्यार्थियों का होगा। एक ऐसा माहौल बन गया है कि जो हुआ है, उसके प्रति संतोष के बजाय उसमें से असंतोष खोजने की प्रवृत्ति बन गई है। ये नकारात्मकता का दूसरा रूप है। आपके परिजनों, साथियों और मित्रों ने आपके 89.33% को सराहा होता, तो आप खुद ही आगे कुछ ज्यादा करने का मन बनाते। मैं अभिभावकों से, आसपास के लोगों से ये आग्रह करता हूं कि आपके बच्चे जो रिजल्ट लेकर आए हैं उसे स्वीकार कीजिए। उसका स्वागत कीजिए, संतोष व्यक्त कीजिए। इसके साथ ही 'मन की बात' के इसी एपिसोड में पीएम में जल संकट पर बात करते हुए मध्य प्रदेश में बलराम तालाब योजना की तारीफ की।
एपिसोड 21, 26 जून 2016
देश की पहली महिला फाइटर पायलट अवनि चतुर्वेदी की तारीफ 
मोदी ने कहा कि मेरे प्यारे देशवासियो, ‘बेटी बचाओ, बेटी पढ़ाओ’ ये बात अब भारत में जन-जन के 'मन की बात' बन गई है। सबसे ज्यादा गर्व तो 18 जून के दिन हुआ। भारतीय वायु सेना का पहला महिला फाइटर पायलट बैच। कितना गर्व होता है कि हमारी तीन फ्लाइंग ऑफिसर बेटियां अवनि चतुर्वेदी, भावना कंठ और मोहना ने हमें गौरव दिलाया। फ्लाइंग ऑफिसर अवनि मध्य प्रदेश के रीवा से हैं, फ्लाइंग ऑफिसर भावना बिहार में बेगूसराय से हैं और फ्लाइंग ऑफिसर मोहना गुजरात के बड़ोदरा से हैं।
इसी एपीसोड में उन्होंंने MP की स्वाति के मैसेज का जिक्र किया। कहा कि मध्य प्रदेश के सतना से स्वाति श्रीवास्तव ने इस योग दिवस के बाद मुझसे कॉल पर बात की। उसने मुझे एक सलाह दी। उन्होंने कहा कि मैं चाहती हूँ कि दूरदर्शन में हर एक सीरियल के बीच में जो सारे विज्ञापन आते हैं, उसमें से किसी एक में योग के बारे में बताया जाए। उसे कैसे करते हैं? उसके क्या लाभ होते हैं?”
स्वाति को जवाब देते हुए PM ने कहा- स्वाति जी, आपका सुझाव तो अच्छा है, लेकिन अगर आप थोड़ा ध्यान से देखोगे, तो आपके ध्यान में आएगा। न सिर्फ दूरदर्शन बल्कि इन दिनों भारत और भारत के बाहर, टी.वी. मीडिया के जगत में प्रतिदिन योग के प्रचार में भारत के और दुनिया के सभी टी.वी. चैनल अपना योगदान दे रहे हैं।
30 अप्रैल 2017 , एपिसोड 31
लाल बत्ती कल्चर पर जबलपुर की शिवा चौबे का जिक्र किया 
मोदी ने कहा कि मुझे जबलपुर से शिवा चौबे का फोन आया था। उन्होंने कहा मैं लाल बत्ती बैन के बारे में कुछ बोलना चाहती हूं। मैंने अखबार में एक लाइन पढ़ी, जिसमें लिखा था “Every Indian Is A VIP On A Road” ये सुन के मुझे बहुत गर्व महसूस हुआ। खुशी भी हुई कि आज मेरा टाइम भी उतना ही जरूरी है। मुझे ट्रैफिक जाम में नहीं फंसना पड़ेगा। मुझे किसी के चलते रुकना भी नहीं पड़ेगा। तो इस फैसले के लिए मैं आपको दिल से बहुत धन्यवाद देना चाहती हूं। पीएम ने जवाब देते हुए कहा- सरकारी निर्णय से लाल बत्ती का जाना, वो तो एक व्यवस्था का हिस्सा है। हमें इसे मन से भी निकालना है। हम सब मिल कर प्रयास करेंगे तो निकल सकता है।
26 अगस्त 2018 , एपिसोड 47
रेप पर बात करते हुए मंदसौर के नाबालिग मामले का जिक्र किया
पीएम ने कहा कि देश की नारी शक्ति के खिलाफ कोई भी सभ्य समाज किसी भी प्रकार के अन्याय को बर्दाश्त नहीं कर सकता। कुछ दिन पहले आपने अखबारों में पढ़ा होगा मध्य प्रदेश के मंदसौर में एक अदालत ने सिर्फ दो महीने की सुनवाई के बाद नाबालिग से रेप के दो दोषियों को फांसी की सजा सुनाई है। इसके पहले मध्य प्रदेश के कटनी में एक अदालत ने सिर्फ पांच दिन की सुनवाई के बाद दोषियों को फांसी की सजा दी। यह कानून महिलाओं और बालिकाओं के खिलाफ अपराध के मामलों को रोकने में प्रभावी भूमिका निभाएगा। सामाजिक बदलाव के बिना आर्थिक प्रगति अधूरी है।
24 नवंबर 2019 , एपिसोड 59
बोर्ड परीक्षा पर बात करते हुए मध्य प्रदेश की श्वेता का जिक्र किया
पीएम ने कहा कि मेरे प्यारे देशवासियो, नमो ऐप पर मध्यप्रदेश से युवा श्वेता लिखती हैं कि सर, मैं कक्षा 9 में पढ़ती हूं। एक साल बाद बोर्ड की परीक्षा में बैठूंगी। मैं स्टूडेंट्स के साथ आपकी बातचीत नियमित रूप से सुनती हूं। परीक्षाओं के बारे में आपकी अगली बातचीत की तारीख अभी तक हमारे साथ साझा नहीं की गई है। कृपया इसे जल्द से जल्द शेड्यूल करें। हो सके तो जनवरी में इसे शेड्यूल करें। मैं सुनना चाहती हूं। पीएम कहते हैं- मेरे युवा मित्र मुझसे शिकायत करते हैं, मुझे निर्देश देते हैं या मुझे सुझाव देते हैं कि मैं वास्तव में उससे खुश होता हूं।
​​​​​27 दिसंबर 2020 एपिसोड 72 
तेंदुओं की बात करते हुए मध्य प्रदेश का जिक्र 
को मोदी ने कहा कि भारत में साल 2014 से 2018 के बीच लेपर्ड यानी तेंदुओं की संख्या में 60 प्रतिशत से अधिक की बढ़ोतरी हुई है। 2014 में लेपर्ड की संख्या लगभग 7,900 थी। वहीं 2019 में इनकी संख्या बढ़कर 12,852 हो गई है। तेंदुए की सबसे ज्यादा आबादी वाले राज्यों में, मध्यप्रदेश, कर्नाटका और महाराष्ट्र सबसे ऊपर हैं।
30 जनवरी 2022 , एपिसोड 85
मध्य प्रदेश के अर्जुन सिंह को देश का अनसंग हीरो जिक्र किया 
पीएम ने आजादी के अमृत महोत्सव पर बात करते हुए उन लोगों की बात की जिन्हें राष्ट्रीय पुरस्कार से सम्मानित किया गया। उन्होंने कहा कि मध्य प्रदेश के अर्जुन सिंह को बैगा आदिवासी नृत्य की कला को पहचान दिलाने लिए पद्म सम्मान मिला है। पीएम ने MP के रायसेन की भावना का जिक्र भी किया। उन्होंने कहा- साथियो, मेरे सामने एक और पत्र है। मध्य प्रदेश के रायसेन में सरस्वती विद्या मंदिर में 10वीं की छात्रा भावना का। सबसे पहले तो मैं भावना को कहूँगा कि आपने जिस तरह अपने पोस्टकार्ड को तिरंगे से सजाया है, वो मुझे बहुत अच्छा लगा। भावना ने क्रांतिकारी शिरीष कुमार के बारे में लिखा है।
24 अप्रैल 2022, एपिसोड 88 
मध्यप्रदेश की भील जनजाति की हलमा परंपरा जल बचाती है
जल संकट पर बात करते हुए पीएम ने कहा- मध्य प्रदेश की भील जनजाति ने अपनी एक ऐतिहासिक परम्परा “हलमा” को जल संरक्षण के लिए इस्तेमाल किया। इस परंपरा के जरिए इस जन-जाति के लोग पानी से जुड़ी समस्याओं का उपाय ढूंढने के लिए एक जगह पर इकट्ठे होते हैं।
31 जुलाई 2022 , एपिसोड 91 
मध्य प्रदेश के आदिवासियों का ‘भगोरिया मेला’ खूब प्रसिद्ध है 
आदिवासी समाज के मेलों पर बात करते हुए पीएम ने एमपी से आदिवासी मेले की बात की। उन्होंने कहा- मध्य प्रदेश का ‘भगोरिया मेला’ भी खूब प्रसिद्ध है। कहते हैं कि भगोरिया मेले की शुरूआत राजा भोज के समय में हुई है। तब भील राजा कासूमरा और बालून ने अपनी-अपनी राजधानी में पहली बार ये आयोजन किए थे। तब से आज तक ये मेले उतने ही उत्साह से मनाए जा रहे हैं।
मोदी को ऐसे लगती है लोगों की जानकारी
मन की बात कार्यक्रम के लिए पीएमओ की तरफ से एक स्पेशल टीम बनाई गई है। इस टीम में IAS अधिकारी भी शामिल हैं। ये टीम देश के कोने-कोने से होनहार लोगों की जानकारी जुटाती है। इसके आलावा ये टीम हर जिले में तैनात प्रशासनिक अधिकारियों से अपने आप में कुछ स्पेशल काम करने वाले लोगों की जानकारी मंगाती है। फिर इंडायरेक्टली प्रशासनिक तौर पर उस काम की पुष्टि करती थी। इसके बाद कई लोगों में सबसे खास लोगों का नाम सिलेक्ट किया जाता है। फिर मोदी मन की बात में उनका जिक्र करते हैं। अधिकतर समय इस तरह के लोगों का चुनाव ‘मन की बात’ के मुख्य विषय पर डिपेंड करता है।